b'\n_START_ARTICLE_\nJarl Fahler\n_START_PARAGRAPH_\nJarl Ingmar Jungar Gunnarsson Fahler (27. joulukuuta 1925 Maarianhamina \xe2\x80\x93 17. toukokuuta 1990) oli Suomen tunnetuimpia parapsykologeja sek\xc3\xa4 hypnologeja 1960-luvulta saakka. Fahler oli my\xc3\xb6s Suomen Hypnoosiyhdistyksen perustajaj\xc3\xa4seni\xc3\xa4, ja h\xc3\xa4n muun muassa piti kouluissa hypnoosin\xc3\xa4yt\xc3\xb6ksi\xc3\xa4. Fahler oli my\xc3\xb6s tunnettu parapsykologian tutkija, joka piti psi-ilmi\xc3\xb6it\xc3\xa4 todellisina.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nMaarianhaminassa syntynyt Fahler vietti lapsuutensa it\xc3\xa4isen Suomenlahden Tyt\xc3\xa4rsaaressa ja kouluvuotensa Kotkassa ja Helsingiss\xc3\xa4. H\xc3\xa4n osallistui jatkosotaan ilmatorjuntamiehen\xc3\xa4 ja p\xc3\xa4\xc3\xa4si sodan j\xc3\xa4lkeen ylioppilaaksi vuonna 1946. Valtiotieteen kandidaatin tutkinnon h\xc3\xa4n suoritti 1952, mink\xc3\xa4 j\xc3\xa4lkeen h\xc3\xa4n teki jatko-opintoja Helsingin ja Turun yliopistojen filosofisissa tiedekunnissa. L\xc3\xa4pi 1950-luvun Fahler ty\xc3\xb6skenteli Helsingin kaupunginviskaalin virastossa, Poliisilaitoksen passitoimiston ulkomaalaisosastolla ja sis\xc3\xa4ministeri\xc3\xb6n ulkomaalaistoimiston sihteerin\xc3\xa4._NEWLINE_Vuosina 1949\xe2\x80\x931957 Fahler toimi S\xc3\xa4llskapet f\xc3\xb6r psykisk forskning -seuran puheenjohtajana. Vuonna 1957 h\xc3\xa4n tutustui parapsykologiseen tutkimukseen Alankomaiden Utrechtin yliopistossa ja eri korkeakouluissa Yhdysvalloissa.\n_START_SECTION_\nEl\xc3\xa4m\xc3\xa4nkatsomukselliset teokset\n_START_PARAGRAPH_\nTeoksissaan Harhan oivaltaminen ja Saatanaa haastattelemassa Fahler pyrki osoittamaan, ett\xc3\xa4 ihminen itsess\xc3\xa4\xc3\xa4n on paha ja itse vastuussa teoistaan. _NEWLINE__NEWLINE_\xc2\xbbEvankelisluterilaisen seurakunnan j\xc3\xa4senen\xc3\xa4 sain oppia koko joukon asioita ihmisest\xc3\xa4 jolla oli omana aikanaan tavallinen nimi Jeesus. Ymm\xc3\xa4rsin h\xc3\xa4nt\xc3\xa4 hyvin. Mutta ei ollut yht\xc3\xa4 helppo ymm\xc3\xa4rt\xc3\xa4\xc3\xa4 mit\xc3\xa4 yhteist\xc3\xa4 h\xc3\xa4nell\xc3\xa4 saattoi olla kristinuskon kanssa. Sik\xc3\xa4li kuin jo varhain saatoin k\xc3\xa4sitt\xc3\xa4\xc3\xa4 h\xc3\xa4nell\xc3\xa4 ei ollut mit\xc3\xa4\xc3\xa4n tekemist\xc3\xa4 ainakaan Kirkon kanssa, tarkoitan luterilaista kirkkoa. (Jarl Fahler, Saatanaa haastattelemassa, s. 11).\xc2\xbb _NEWLINE_ _NEWLINE_Uskonnolliset j\xc3\xa4rjest\xc3\xb6t ostivat Saatanaa haastattelemassa -teoksen l\xc3\xa4hes koko painoksen ja polttivat sen. T\xc3\xa4m\xc3\xa4n vuoksi teosta ei ollut saatavissa kymmeniin vuosiin. Vasta Fahlerin kuoltua kuolinpes\xc3\xa4st\xc3\xa4 l\xc3\xb6ytyi lukuisia kappaleita mainittua kirjaa. Harhan oivaltaminen oli my\xc3\xb6s kadoksissa l\xc3\xa4hes samalla tavoin, mutta tietoa sen h\xc3\xa4vitt\xc3\xa4misyrityksist\xc3\xa4 ei ole.'